
I Въведение
  Етичният кодекс на училищната общност представлява стандартите за етично поведение на работещите с деца специалисти в сферата на образованието и регламентира етичните правила, които следва да се прилагат при изпълнение на служебните им задължение и в ситуация на конфликт на интереси. Установява общи норми на поведение.
II Обхват
1. Училището е място, където се изгражда сплотена общност на ученици, учители и родители и се постига много повече на принципа на общото взаимодействие, като допълнение на личните усилия. Членовете на общността се отнасят с уважение помежду си и си помагат за постигането на една обща - цел по-добро образование. 
2. Всеки педагогически специалист осъществява своите професионални задължения и компетентности в услуга на учениците и допринася за формиране облика на училището. 
3. Морален дълг за всеки е да спазва принципите на професионалната етика.
 4. На всеки ученик е гарантирано правото на: свобода на изразяване на мнение; изповядване на религия и формиране на собствени възгледи без да се нарушават правата на останалите;
III. Цели 
1. Да представя основните ценности и принципи, които работещите с деца трябва да знаят и спазват в своята практика. 
2. Да утвърди волята и стремежа на работещите с деца за етичност в практическата им дейност. 
3. Да насочи поведението и да подпомогне работещите с деца в решаването на етични дилеми, които срещат в своята практика. 
4. Да очертае моралните отговорности на работещите с деца: към детето, към семейството, помежду им и към обществото. 
IV. Основни положения
Чл. 1. Всяко дете има право на закрила срещу нарушаващите неговото достойнство методи на възпитание, физическо, психическо или друго насилие или форми на въздействие. 
Чл. 2. Всяко дете има право на закрила за нормалното му физическо, умствено, нравствено и социално развитие. 
Чл. 3. Всяко дете и всяко семейство заслужават да бъдат подпомогнати да развият пълния си потенциал. 
Чл. 4. Във всички случаи следва да се защитават по най-добър начин интересите на детето. 
Чл. 5. За всяко дете, попаднало в риск, възниква спешна необходимост от специална закрила за извеждането му от рисковата ситуация.
 Чл. 6. Децата с изявени дарби се ползват от мерките за специална закрила. 
Чл. 7. Работещите с деца трябва да притежават определени личностни, морални и социални качества. 
V. Морални отговорности към детето
 Чл. 8. Педагогическата практика да се основава на съвременните знания за детското развитие и познаването на индивидуалните особености на всяко дете. 
Чл. 9. Да се разбира и уважава уникалността на всяко дете. 
Чл. 10. Да се има предвид специфичната уязвимост на всяко дете. 
Чл. 11. Да се създава безопасна и здравословна среда, която стимулира социалното, емоционалното и физическото развитие на детето. 
Чл. 12. Да се подкрепя правото на детето на свободно изразяване на мнение по всички въпроси от негов интерес.
 Чл. 13. Да се работи винаги в най-добрия интерес на детето.
 Чл. 14. Да се осигуряват на децата с увреждания равни възможности за достъп до адекватни грижи и образование. 
Чл. 15. Да не се участва в практики, които не зачитат достойнството на детето или са опасни и вредни за физическото и емоционалното му здраве и развитие.
Чл. 16. Да не се участва в практики, които дискриминират по някакъв начин децата на основата на раса, етнически произход, религия, пол, националност, език, способности или на базата на статуса, поведението или убежденията на родителите. 
Чл. 17. Много добре да се познават и спазват законите и процедурите, защитаващи детето от насилие. Да се познават симптомите на насилие над дете - физическо, сексуално, вербално, емоционално малтретиране или занемаряване. 
Чл. 18. При съмнение за малтретиране веднага да се уведомяват органите за закрила на детето и се проследява дали са предприети необходимите мерки. 
Чл. 19. Когато друго лице изкаже подозрения за малтретиране на дете, следва да му се окаже пълно съдействие за предприемане на подходящи действия за закрила на детето. 
Чл. 20. Когато постъпи информация за действия или ситуации, които заплашват здравето и сигурността на детето, незабавно се информират органите по закрила на детето.
VI. Морални отговорности към семейството
Чл. 21. Наша първостепенна отговорност е подпомагане на семейството при отглеждането и възпитанието на децата. 
Чл. 22. Зачитане на достойнството на всяко семейство и неговата култура, обичаи, език и убеждения. 
Чл. 23. Уважаване на ценностите на семейството при отглеждането и възпитанието на децата и на правото му да взема решения за своите деца. 
Чл. 24. Информиране на семейството за всички решения, отнасящи се до детето. Когато е възможно, родителите следва да се включват във вземането на такива решения. 
Чл. 25. Зачитане на правото на семейството да бъде информирано за начина, по който се работи с детето. 
Чл. 26. Информиране на родителите за изследователските проекти, включващи техните деца. Не се позволява и не се допуска участие в изследвания, които по някакъв начин могат да застрашат здравето, образованието, развитието или благополучието на детето.
Чл. 27. Да не се използват служебните отношения със семейството за лично облагодетелстване. Да не се влиза в отношения с членовете на семейството, които могат да навредят на ефективността на работата с детето. 
Чл. 28. Осигуряване на конфиденциалност на информацията и зачитане на правото на семейството на личен живот с изключение на случаите на малтретиране и лоша грижа. Това не важи в случаите, когато има основания да се счита, че благополучието на детето е в риск. 
Чл. 29. Ангажименти по разработването на правила за опазване на поверителността на информацията, които да бъдат достъпни и задължителни за целия персонал и семействата. Разкриването на поверителна информация за детето може да стане само с разрешение на семейството. Това не важи в случаите на малтретиране и лоша грижа. 
Чл. 30. В случаите на конфликт между членовете на семейството да се работи открито, споделяйки наблюденията си за детето с цел всички включени страни да вземат информирано решение, като стриктно се въздържат от вземане на страна в конфликта.
VII. Морални отговорности към колегите
Чл. 31. Да се работи по изграждане и поддържане на отношения на добронамереност, вежливост, лоялност, толерантност, уважение, доверие, сътрудничество, съпричастност и отзивчивост, подкрепа и колегиалност. 
Чл. 32. Да се спазва добрия тон при комуникация на работното място.
Чл. 33. Да се създават условия за коректна обмяна на информация и ресурси, които имат отношение към благополучието и закрилата на правата на ученика и развитие на способностите му. 
Чл. 34. Работа за утвърждаване на собствения и на колегите си авторитет, въздържане от действия, които биха уронили престижа на професията, авторитета на колегите и проява на нетърпимост към подобни действия. 
Чл. 35. Спазването на принципите на колегиалност по време на родителски срещи със зачитане на авторитета и времето за представяне на всеки един от колегите.
              Чл.36. Осъществяване на екипно взаимодействие между ръководството и педагогическите специалисти с различен профил, в дух на уважение към компетентността и професионализма на всеки един от членовете на екипа.
            VIII. Морални отговорности към обществото 
            Чл. 37. Да се създадат условия за висококачествен учебно-възпитателен процес, насочен към реализиране на научно обосновани програми. Предоставяне на възможности за разнообразни форми на извънкласна дейност, за които специалистите притежават компетентност, квалификация, ресурси и правоспособност.
   Чл. 38. Да се работи за създаване на сигурна обществена среда,  в която ученикът да получава адекватни образователни, психологически и здравни грижи, подкрепа, възпитание и защита от насилие и дискриминация. 
    Чл.39. Да се работи за подобряване и разширяване на сътрудничеството между организациите, както и за интердисциплинарното екипно взаимодействие между професионалистите, които имат отношение към благополучието на децата и семейството. 
       Чл.40. Да се оказва съдействие на различни нива за повишаване степента на разбиране на потребностите на учениците, както и за гарантиране на правото им на участие в развитието на политики, които ги засягат. 
       Чл.41. Да се работи за популяризиране на правата и отговорностите на учениците, за повишаване на чувствителността на обществото към нарушаването на правата им и неглижирането на отговорностите им. 
       Чл.42. Да се работи в подкрепа на законите и политиките, които подпомагат благополучието на учениците и семействата им и да се търсят демократични начини за противопоставяне и неприемане на форми на работа и отношения, нарушаващи или ограничаващи правата на отделни ученици. 
IX. Взаимоотношения с организационни структури: община, РУО и МОН
  Чл. 43. (1) Членовете на екипа на училището извършват своята дейност на най- високо ниво на компетентност в съответствие с професионалните критерии и поемат за решаване само такива задачи, за които са придобили необходимата квалификация и са оторизирани да осъществят. 
(2) Служителите извършват административно обслужване законосъобразно, своевременно, точно, акуратно, добросъвестно и безпристрастно. 
(3) Служителите отговарят на поставените въпроси съобразно функциите, които изпълняват, като при необходимост пренасочват въпросите към друг свой колега, притежаващ съответната компетентност. 
Чл.44. (1) Представителите на ръководството, педагогическите специалисти и служителите попълват и предоставят справки и друга изисквана по служебен път информация, съгласно правомощията си, в установен срок и при спазване на нормативните документи. 
(2) Екипът на училището осъществява междуинституционално взаимодействие по професионални въпроси при определен от директора ред, съобразно правомощията на всеки от членовете си.
 (3) Директорът обсъжда и предоставя на Обществения съвет на училището необходимата документация. 
X. Професионално поведение 
Чл. 45. Педагогическите специалисти и служителите не трябва да искат, приемат или разпределят подаръци, дарения, хонорари, услуги или други облаги за себе си или семейството си, за близки или колеги, които могат да доведат до пристрастност или да окажат влияние върху изпълнението на служебните им задължения, преценката или функциите им, или да бъдат възнаграждение за това. 
Чл.46. Педагогическите специалисти и служителите не могат да бъдат поставяни в положение на зависимост и не трябва да извършват работата си по начин, допускащ опити за натиск и влияние от други лица.
Чл.47. Педагогическите специалисти и служителите имат ангажимента да опазват повереното им имущество с грижата на добър стопанин, да не допускат използването му за лични цели и да информират своевременно директора при загубата или повредата му. 
Чл.48. Педагогическите специалисти и служителите, в зависимост от длъжността си, осигуряват ефективно, компетентно и икономично използване на училищната собственост, средствата, услугите и финансовите източници, които са им поверени. Те не трябва да бъдат предоставяни на трети лица, освен ако това е изрично предвидено за изпълнение на обща трудова задача. 
Чл.49. Педагогическите специалисти и служители трябва да извършват необходимите действия за защита на сигурността и поверителността на информацията, за която са отговорни или им е известна. Те могат да използват документите на училището единствено по повод изпълнение на служебните си задължения, при строго спазване на правилата за защита на информацията. 
(1) Педагогическите специалисти не могат да изнасят информация от заседанията на ПС, освен ако тя не касае пряко учениците.
Чл.50. Настоящи и бивши педагогически специалисти и служители трябва да се въздържат от коментари или действия, които биха причинили загуба на доверие в образователната система, училищната общност или в който и да е служител в системата. 
 Чл.51. Бивши педагогически специалисти или служители не трябва да използват и да разкриват поверителна информация, получена от тях по време на работата им, освен ако законно са упълномощени да го направят.
Чл.52. В условия на ОРЕС в заседанията на ПС не могат да участват други лица, освен членовете на ПС. 
Чл.53. В условия на ОРЕС в учебния процес не могат да участват други лица, освен пряко ангажираните в него.
XI. Конфликт на интереси
   Чл.54. Конфликт на интереси възниква тогава, когато педагогическият специалист или служителят има личен интерес и той му влияе дотолкова, че пречи на безпристрастното и обективно вземане на решения при изпълнение на служебните задължения. 
Чл.55. Педагогическият специалист може да предоставя образователни услуги на ученици, които ще полагат изпит в училището, в което преподава, само след като декларира своята дейност пред директора.
Чл.55. Педагогическият специалист не може да използва служебното си положение за лично и на семейството си облагодетелстване, давайки платени уроци по принуда.
 Чл.56. Педагогическите специалисти и служителите трябва да избягват всякакви ситуации, които могат да доведат до конфликт на интереси. При появяването на такъв конфликт те са длъжни да информират веднага директора.
 Чл.57. Педагогическите специалисти и служителите не трябва да допускат възможност техен колега да ги постави в реален или предполагаем конфликт на интереси и при възникване на подобна ситуация са длъжни да запазят спокойствие, да не влизат в саморазправа и да информират незабавно директора.
 Чл.58. В случай на вече възникнал конфликт на интереси само с нареждане на директора, педагогическите специалисти и служителите, могат да се оттеглят от служебните си задължения, които са причина за възникването на конфликта. 
XII. Морални отговорности на учениците
Чл.59 Всеки ученик има лична отговорност да се запознае и да спазва Правилника за вътрешния ред и Етичния кодекс на ОУ „Георги Бенковски“. 
Чл. 60. Личната отговорност на ученика означава: 
1. Да проявяват самоуважение и уважение към другите и да поемат отговорност за собственото си поведение. 
2. Да познават и спазват приетите правила и реда в училище. 
3. Да не пречат на останалите при упражняване на техните права и задължения.
 4. Да не използват груб език, обидни думи и злепоставяне на съученици, учители и родител. 
5. Да не допускат насилие и тормоз в общуването си с околните. 
6. Да се стремят към разбиране, толерантност и подкрепа спрямо различните хора, включително спрямо учениците със специални образователни потребности. 
7. Да не провокират конфликти с останалите и да се стремят да ги предотвратяват, съобразно възможностите си и разписаните правила в училище. 
8. Да се стремят към постижения, без да се отнасят пренебрежително или подигравателно към постиженията на другите.
9. Да проявяват внимателно и грижовно отношение към по-малките ученици. 
10. Да търсят решение на проблемите, като се обръщат за съдействие към родителите си, класния ръководител, педагогическия съветник и училищното ръководство. 
11. Да пазят училищното имущество, което е публична собственост – така, както пазят личните си вещи. 
12. Да се грижат за чистотата в училище и извън него и да опазват околната среда.
Чл.61. Всеки ученик има отговорността с поведението си да не нарушава собствените си права и правата на другите участници в образователния процес. 
Чл.62. Всеки ученик има отговорността да оползотворява по най-добрия начин, времето прекарано в училище и да се стреми към постигане на успех, посредством собствените си знания и компетентности.
 Чл.63. Всеки ученик може да участва с предложения за подобряване на училищната политика и да поеме отговорност за реализацията й, съобразно възможностите си, по зачитащ достойнството на всички страни начин. 
Чл.64. Всеки ученик има отговорността да НЕ уронва личното достойнство на съучениците си, на учителите и на другите служители, както по време на час, така и в междучасието и в други форма на общуване в реална среда и онлайн. 
Чл.65. Всеки ученик има отговорността да проявява толерантност и да приема съучениците си такива, каквито са, без разлика от етнос, пол, религия, здравен статус, материално положение и др. 
Чл.66. Всеки ученик има правото да изразява свободно мнението си и да отстоява с аргументи позицията си, като спазва добрия тон на общуване, към другите членове на училищната общност.
XIII. Морални отговорности на родителите
 Чл. 67. Родителите помагат според възможностите си, за да се утвърди трайно авторитетът на училището. 
Чл. 68.  Родителите са задължени да осигуряват редовното присъствие на ученика в училище.
Чл. 69. (1) Родителите демонстрират уважение, зачитат достойнството на учителите и им съдействат за постигане на учебно-възпитателните цели, като солидарно са отговорни за резултатите. 
(2) възпитават децата си да зачитат достойнството на учителите, съучениците си и на другите членове на училищната общност. 
(3) участват проактивно в училищния живот посредством предложените от училището форми и имат право да инициират нови. 
(4) когато има противоречие с подходите на учителя, се стремят да разговарят с учителя и да се информират за причината за избора на учителя и конструктивно да търсят решение. 
(5) не се толерира обсъждането на учители в негативен контекст и злепоставянето им пред децата, нито омаловажаване на труда им, поставените цели или изисквания.
Чл. 70. Родителите са съществена част от училищната общност и се поощрява активното им участие в учебния процес, поощрява се даването на предложения за промяна, както и градивното изразяване на мнение по текущи решения. Не се толерират неуважителен тон и действия, които целят уронване на престижа на ръководството на училището, нито злепоставяне на членове от ръководството или училищната общност в социални и други медии. Спазват приетите правила и етични норми и възпитават децата си в същото. 
XIV. Комисия по етика 
Чл.70. За спазване и прилагане на Етичния кодекс и разрешаване на възникнали ситуации, касаещи взаимоотношенията в училищната общност се създава Комисия по етика. Членовете се избират от Педагогическия съвет за срок от три години.
 Чл.71. Комисията се избира в срок до един месец след утвърждаването на Етичния кодекс от Педагогическия съвет и се съставя от петима души, съответно представители на двата етапа, училищен психолог/педагогически съветник и председател, избран по време на педагогически съвет.
 Чл.72. (1) Комисията по етика разглежда писмени неанонимни сигнали, свързани със спазването на този кодекс; дава задължителни тълкувания на Етичния кодекс. 
(2) Комисията по етика приема Правилник за дейността си, който се утвърждава на заседание на Педагогическия съвет.
Чл.73. Всеки заинтересован член на училищната общност има право да внесе сигнал в Етичната комисия. 
  Чл.74. (1) Комисията по етика разглежда постъпилите сигнали и се произнася с мотивирано становище най-късно в тримесечен срок от постъпването им. 
(2) При установено неспазване на този кодекс, Комисията разглежда случая и представя предложения за санкции към ръководството.
 (3) Непроизнасянето в срок от страна на ръководството се смята за мълчалив отказ за налагане на санкция.
 Чл.75. Комисията по етика е длъжна веднъж годишно да отчита дейността си пред Педагогическия съвет на училището.
XV. Стандарти за обслужване на гражданите 
      Чл.76. (1). Отнасяйте се към всички граждани с уважение. Отнасяй се с другите така, както ти искаш да се отнасят към теб. 
(2). Проявявайте неутрална и честна позиция спрямо всички хора. Реализирайте поведение, лишено от пристрастия, честно и равнопоставено отношение към всички граждани. 
(3). Демонстрирайте външен вид и поведение, които да се отразят положително върху имиджа на училището. Начинът на обличане говори за нашето отношение. Носете облекло, подходящо на заеманата длъжност. Помнете, че това, което носите, се отразява на вашето настроение, на грижата, която полагате в работата си, и на реакцията на гражданите. 
(4). Отговаряйте осведомено и предоставяйте актуална и точна информация. Стремежът на служителите на училището да бъде максималното подпомагане на гражданите. 
(5). Поддържайте професионално отношение. Професионализмът се разкрива чрез работата, която се върши етично, компетентно и позитивно.
(6). Насърчавайте работата в екип. Работата в екип е способността за съвместна работа за постигане на обща цел. Способността да се насочват личните постижения към организационни цели, е формулата обикновените хора да постигат необикновени резултати. 
(7). Спазвайте ангажиментите си. Помнете, че важен елемент от качественото обслужване на гражданите е посрещането на техните нужди и очаквания.
 (8). Отговаряйте навреме. Отделяйте на гражданите необходимото време. 
(9). Променяйте вашата организация. Старайте се всеки ден да установявате отлична работна етика и да намирате начини да участвате активно в работата на вашата организация. Духът на служителите е важен и зависи от максималните усилия на всички. 
(10). Създайте ваш собствен стил на обслужване на гражданите. Бъдете искрени и последователни по всяко време. Помнете, че личните ви качества се отразяват на стандартите, които създавате за самите себе си. Разликата между ефективно и неефективно обслужване на гражданите е въпрос на компетентност, умения за общуване и съпричастност.

 РАЗДЕЛ XVI. 
ПРОЦЕДУРА ПО ПРИЛАГАНЕ НА ЕТИЧНИЯ КОДЕКС 
Чл.76. Процедурата за прилагане на настоящия кодекс е следната: 
 1. Подаване на писмена жалба. Жалбата касае професионалното действие или бездействие на всеки член на училищната общност. 
2. Подадената жалбата трябва да бъде подписана от човека /хората/ отговорни за отправянето й. 
3. Жалбата трябва да бъде подадена на хартиен носител или по електронен път до председателя на Етичната комисия. 
4. Всяка жалба се входира в регистрационната книга на Етичната комисия. 
5. Всички жалби, в които се твърди, че има нарушение на Етичния кодекс се проучват строго поверително и поверителността се спазва от всички членове на Етичната комисия и от засегнатите страни. 
6. Свикване заседание на Етичната комисия и разглеждане на жалбата в седемдневен срок. Комисията кани отделно двете засегнати страни, за да бъдат изслушани. 
7. При невъзможност случаят да се изясни на едно заседание се свиква второ, в седемдневен срок след първото. 
8. След като жалбата е била официално подадена до Етичната комисия жалбоподателят не може да я оттегли без изричното съгласие на тази Етична комисия. Ако подателят на жалбата оттегли сътрудничеството си, комисията може по собствена преценка да продължи с разглеждането на жалбата. 
9. Комисията изготвя препоръки и дава аргументирано становище, за които информира и двете страни в седемдневен срок. 
10. Ако няма възраженията към аргументираното становище на Комисията от двете страни, комисията изготвя предложение до ръководството на гимназията. 
11. Етичната комисия предава аргументираното си становище на ръководството на Гимназията за предприемане на съответни действия. 
12. Ако след официалното постъпване на жалба до Етичната комисия се установи, че има конфликт на интереси на член от Етичната комисия, този член оттегля сътрудничеството си и ПС избира заместник до приключване на случая.
 13. Ако член на Етичната комисия прекрати членството по обективни/субективни причини, ПС избира нов член на Комисията. 
14. Ако Етичната комисия се нуждае от правна помощ, тя може да потърси консултация с юрист. 
15. Етичната комисия има право да отхвърли на жалба в случай, че фактите не показват неетично поведение в съответствие с Кодекса и Плана към него. Жалбата се отхвърля без констатация. 
   РАЗДЕЛ XVII. 
   ОБЩЕСТВЕН СЪВЕТ 
Чл.77. (1) На основание чл. 265 от ЗПУО, с цел създаване на условия за активни и демократично функциониращи общности, в гимназията се създава Обществен съвет, който подпомага развитието на училището, осъществява граждански контрол на управлението му и участва в създаването и приемането на етичния кодекс на училищната общност. 
(2) При неодобрение от Обществения съвет на актовете, те се връщат с мотиви за повторно разглеждане от Педагогическия съвет. При повторното им разглеждане Педагогическият съвет се произнася по мотивите и взема окончателно решение. 
XVIII. Заключителни разпоредби 
1. Правилата на поведение, сьдържащи се в настоящия кодекс, са неизменна част от взаимодействието между всички членове на училищната общност и елемент от ежедневната работа на ръководството, педагогическите специалисти и служителите. 
2. Спазването на етичните правила за поведение е гаранция за законността на действията на педагогическите специалисти и служителите и защита от неоснователни обвинения. 
3. Спазването на правилата на поведение, заложени в Етичния кодекс и приети от всеки служител, допринася за изграждането и утвърждаването на добрия климат в колектива и позитивния облик на училището.
 4. Спазването на етичните правила на поведение от всеки ученик е гаранция за създаване на атмосфера на доверие и сигурност и създаване на ползотворни работни отношения между учителите и учениците като участници в образователно възпитателния процес. 
5. Спазването на професионалната етика от страна на учителите е предпоставка за утвърждаване на общочовешките ценности на уважение и зачитане на личността на учениците. 
6. Създаването на мултимедийни продукти (изображения, видео, звук и др.) и качването им в интернет и социалните мрежи, без съгласието или без знанието на който и да било член на училищната общност, както и злонамерените коментари, е нарушаване на правата и незачитане на личното достойнство на засегнатото лице и се приема за неспазване на етиката на взаимоотношенията в училището.
7. Създаването на мултимедийни продукти (изображения, видео, звук и др.) по време на учебно-възпитателния процес и всички заседания на училищната общност са недопустими без знанието и съгласието на участниците.
Забележка: Настоящият Етичен кодекс е отворен документ, подлежащ на непрекъснато развитие и обогатяване. Всеки служител от педагогическия и непедагогическия персонал е задължен да попълни декларация, че е запознат и ще спазва настоящия Кодекс, която е неизменна част от личното му трудово досие.

